钦定古今图书集成/明伦汇编/官常典/第619卷 > 《汝州谢上表》杨亿
## 钦定古今图书集成/明伦汇编/官常典/第619卷 > 《汝州谢上表》杨亿

沉痾初释，宠寄荐臻。祗命惟寅，饬装靡暇。初临郡阁，
获见吏民，揣己若惊，戴恩罔措。伏念臣本由单弱，特
禀方愚，以童刻之微能，际帝图之亨会。骤参纶掖，获
草芝函。属以尧德弥文，汉辞尔雅。云章有烂，谅黼黻
以何施？天律惟精，亦哇咬之罔弃。居常摩厉，徒益空
疏。俄践内庭，预司密命。值皇闱之有庆，扈清跸以多
“欢。窥云瑞于封中，听棹歌于汾曲。四巡第颂，诚辩丽
之绝闻；二竖兴妖，致冥顽之坐遘。偶婴沉痼，遂剧支
离。因请急以归宁，遽迷魂而不复。率由蹇否，自抵困
穷。矧以蕞尔之躯，茕然去职。羁孤至甚，毁嫉居多。啧
有烦言，实盈庭之可畏；豁然大度，终如地以见容。比
及跧平，果蒙齿叙。”此盖尊号皇帝陛下，仁深惨怛，德
茂钦明，轸旧故以兴怀，俾《肖翘》之遂性，特加采录，令
获便安。伏况临汝旧邦，陪京近辅。姬文之化所及，首
载声诗；地官之籍攸分，实繁兵赋。士多岩险，民或惰
游。置使劭农，抑惟令典；分条察俗，盖有《新书》。臣亦夙
侍凝严，僭窥律度，敢忘瘁尽，以奉化成。然念臣早以
断断之薄材，获齿振振之近列。典司训诰，就望威颜，
读铭字于汤盘，时瞻景式；载史言于董笔，获次旧闻。
舛命遘屯，荣阶绝迹。酒泉素愿，敢望于生归；丽正残
编，几成于死恨。今者星畿接畛，竹使长人，预方国之
颁书，禀天台之布宪。水深土厚，足养于稿骸；昼访夕
修，冀无于秕政。亲末光而弥阻，感再造以难胜。